text: Paris le 7 Septembre 1652.
  Le 31 d'Aougst à sis heures du soir il y eut grand bruit aux fauxbourgs St. Marcel et St. Victor, par quelques trouppes de messrs les Princes, qui voulurent forcer des barricades, que les Bourgeois gardoient, ou il y eust près de 40 soldatz, tant tuez que blessez, et 2 ou 3 bourgeois tuez et blessez; mais monsr le Prince appaisa ce tumulte, et contenta lesdits bourgeois, faisant prendre 2 soldats qui avoient esté autheurs dudit desordre.
  Les lettres de Bourdeaux, arrivées icy le jer du courant, disent qu'ils ont nouvelles de St. Sebastiaen, que mr de Guise s'y estoit embarqué pour venir à Bourg, et qu'il emmenoit force argent d'Espagne à mr le Prince; disent aussy que madame la Princesse estoit fort malade audit Bourdeaux.
  Le 3 le Parlement s'estant assemblé, messrs les Princes presents, il y eust arrest rendu, portant que sa Maté sera treshumblement remerciée par deputez dudit Parlement, de ce qu'il luy a pleu accorder l'esloignement du Cardal Mazarin, et la supplier de vouloir donner la pais à son Royaume, et revenir à Paris; que mr le duc d'Orleans seroit prié d'escrire au Roy, que luy et mr le Prince declarent, qu'ils posent les armes presentement, en envoyant par sa Maté les ordres necessaires pour les trouppes françoises, qui sont soubs leur commandements, et passeports pour les estrangers, et accordant une declaration d'amnestie generale en bonne forme, et que les compagnies souveraines assemblé en l'hostel de ville seroient conviés de faire pareille deputation vers sa Maté.
  
  Le 4 S.A.R. et mr le Prince se rendirent aux chambres des Comptes et Cour des aydes, ou il fut arresté, que les Procureurs Generaux des deux compagnies iroient a Compiegne pour y demander des passeports, affin de deputer vers sa Maté; le mesme jour entre midy et une heure les deputés des six corps des marchands eurent audience de S.A.R. à laquelle ils demandèrent la paix, et qu'il leur fut permis d'aller vers sa Maté pour le supplier de revenir dans Paris; à quoy S.A.R. respondit qu'il faisoit tout son possible pour l'obtenir à tout le royaume; qu'ils sçavoient ce qui s'estoit passé pour cet effect au Parlement, à la chambre des Comptes et Cour des aydes; qu'elle se rendroit aussy à l'hostel de ville, affin que tous ensemble ils pussent deputer vers le Roy pour le supplier de venir dans Paris, et y porter d'autant plus sa Maté, qu'elle verra qu'ils sont tous bien unis, laquelle response satisfit lesdits deputés.
  Le mesme jour mr le Prince eut nouvelles que sa fortresse de Montrond avoit esté mise entre les mains du Comte de Paluau le premier de ce mois par le Marquis de Persan, suivant la capitulation faitte entre eux, n'ayant peu estre secourue ledit jour.
  On a nouvelles le mesme jour de Bezançon, que le Comte d'Harcourt estoit passé par là, il y a quelques jours, pour aller à Brisac, et on a sceu depuis son depart de Guienne, que les srs de Tracy et de Bougy avoient eu ordre de la Cour de l'arrester dans Agen; mais en ayant eu le vent, il les a prevenus.